आओ जीभ की इस कोमलता को बनाए रखें। मेरे शब्दों से न किसी के मन को कष्ट पहुंचे, न किसी का अप्रिय या अहित हो-मुझे ऐसा निश्चित करना है। हर घर-परिवार में यदि सब ऐसा निश्चय कर लें, तब भला क्यों नहीं गृहस्थ आदर्श बनेगा। गीता के इस श्लोक में साथ ही एक और आवश्यक प्रेरणा है-स्वाध्याय और नाम-जाप का अभ्यास। गीता पाठ एवं नाम जाप का निश्चित नियम बनाएं। दिन भर वाणी न जाने किस-किस रूप में क्या-क्या चर्चा करती रहती है। गीता पाठ और भगवान के नाम जाप का वाणी से अभ्यास न केवल वाणी के दोषों को समाप्त करेगा अपितु मानसिक भावों में शुद्धता-शीतलता लाएगा।